Mentras gosas tant'honore

Mentras gosas tant'honore
in sa benavventuranza,
Maria, nostra isperanza,
prega pro su peccadore.

Tota sa terra appostada
de sa culpa originale,
cun privilegiu reale
solu fisti preservada,
grazia sa pius segnalada
de su divinu Criadore.

Su saludu haend'azzettadu
de su nunziu zelestiale,
in su sinu virginale
has su Messia inserradu
tantu tempus suspiradu
cun profeticu clamore.

Ecco in te, alta Reina
de sa corte soberana,
de sa naturales'humana
unida cun sa divina
grazia immensa e peregrina
chi t'hat fattu su Segnore.

Ozziosu no habbitesit
in te su Verbu divinu:
d'Elisabett'in su sinu
a Giuanne santifichesit
e gasi lu destinesit
previu sou precursore.

Elisabetta inspirada
l'hat cun ossequiu abbrazzadu,
de su Messia ispettadu
pro mama ses acclamada
e pro sa pius fortunada
ti zelebrat cun decore.

S'aspettu tou cumplidu
si fit a fine in Betlé
cando su zeleste Re
de te bidesti naschidu
dae su Chelu applaudidu
cun cantos e risplendore.

Gosu ezzessiv'has proadu
in sos divinos honores
chi sos tres res e pastores
hant a Gesùs tributadu,
cun cales l'hant predicadu
de su mundu redentore.

In su partu zelestiale
sempre pura ti servesti
e illesu cunservesti
su candore virginale,
mama, virgen senz'eguale
restas cun etern'honore.

O cantu gosu e cuntentu
dias sentire in su coro,
cando a su tou tesoro
sumministrâs s'alimentu,
cun latte de Chelu ottentu
miraculosu liquore.

Pro s'antiga profezia
Simeone lograt sa sorte
chi non diat bider sa morte
senza bider su Messia,
e tue cust'allegria
li das cun tantu favore.

Cando su divinu infante
in su Templ'has incontradu,
de immensa turba ammiradu
cun duttores disputante,
miscias tot'ind'un'istante
su gosu cun su dolore.

De Deus bahbu fiz'ermosa
de sa Trinidade templu,
mama d'istupendu esemplu,
de Deus fizu venturosa,
de su Paraclitu isposa
cun ammirand'istupore.

Speranzia nostr'e tutora
in trabaglios e afflissione,
ind'ogni tentassione
sias segura protettora
e potente difensora
contra s'infernal'horrore.

Hapas semper in memoria
sos chi t'adorant in terra,
postos in s'ultima gherra
dalis completa vittoria,
pustis gosend'in sa gloria
s'amparu tou e favore.

Maria, nostra isperanza,
prega pro su peccadore.